4.11.2022.
LV
Eiropas Savienības Oficiālais Vēstnesis
C 421/37
Reģioni tiks iesaistīti īstenošanā, izmantojot nākotnes valsts vēža centrus katrā dalībvalstī.
Tie sekmēs: 1) misijas aktivitāšu integrāciju, nosakot sinerģijas ar vēža ārstniecību saistītās politikas iniciatīvās un investīcijās starp ES, valsts, reģionālo un vietējo līmeni; 2) relevanto valstu dalībnieku un ieinteresēto personu iesaisti, kas pārsniegs pētniecības un inovācijas un veselības aprūpes sistēmas robežas, aptverot relevantās vēža kontroles jomas (piem., nodarbinātību, izglītību); 3) politikas dialogu par vēža uzveikšanu; 4) iedzīvotāju iesaistes aktivitātes.
ES misija “Mūsu okeānu un ūdeņu atjaunošana” Misijas stratēģiskais mērķis ir līdz 2030. gadam atjaunot mūsu okeāna un ūdeņu veselību, aizsargājot un atjaunojot jūras un saldūdens ekosistēmas un biodaudzveidību, novēršot un likvidējot mūsu okeāna, jūru un ūdeņu piesārņojumu, kā arī veicinot ES zilās ekonomikas oglekļneitralitāti un apritīgumu.
Īpaša uzmanība tiek pievērsta reģionālajai iesaistei, izmantojot apgabalos bāzētās “bākas”.
Tās ir iecerētas kā pētniecības un inovācijas projektu portfeļi transformatīvu risinājumu izstrādei un ieviešanai četros galvenajos Eiropas baseinos: Atlantijas okeāna un Arktikas baseins, Baltijas un Ziemeļjūras baseins, Vidusjūras baseins, Donavas upes un Melnās jūras baseins.
Misija tiks īstenota divos posmos: risinājumu izstrāde un pilotēšana (2021–2024) un šo aktivitāšu ieviešana un paplašināšana (no 2025. gada).
Lai gan Komisija programmā “Apvārsnis Eiropa” laikposmam no 2021. līdz 2023. gadam ir atvēlējusi gandrīz 350 miljonus EUR pirmā posma atbalstam, papildu saistību un budžeta piesaiste no valsts un privāto dalībnieku puses, arī izmantojot ERAF, būs ļoti svarīga misijas mērķu sasniegšanai.
Jēdziens “asociētie reģioni” ir iestrādāts visās relevantajās misijas darba programmas aktivitātēs.
“Asociētie reģioni” ir apgabali ar ekosistēmām, kas var gūt labumu no demonstrējumu aktivitātēm (piem., kaimiņu reģioni un/vai reģioni citā jūras baseinā) un/vai mazāk attīstīti reģioni, kuriem ir nepieciešams veidot spējas, lai īstenotu inovatīvus risinājumus, kas izstrādāti dažādos projektos.
Šie reģioni gūs labumu no finansiāla atbalsta inovatīvu risinājumu iespējamības, atkārtojamības un paplašināšanas veicināšanai.
ERAF varētu sekmēt inovatīvu risinājumu ieviešanu reģionālā līmenī.
Misijas hartā apkopos solījumus/darbības un pulcēs visas ieinteresētās personas no dalībvalstīm un asociētajām valstīm līdz pat reģioniem un pašvaldībām, privātām struktūrām, NVO un iedzīvotājiem.
ES misija “Klimatneitrālas viedpilsētas” Misijas mērķis ir līdz 2030. gadam izveidot vismaz 100 Eiropas klimatneitrālas viedpilsētas un nodrošināt, lai šīs pilsētas darbotos kā eksperimentu un inovāciju centri, pateicoties kuriem visas Eiropas pilsētas līdz 2050. gadam kļūtu klimatneitrālas.
Pateicoties uz pilsētām vērstai pieejai un vietā balstītiem risinājumiem, tā sniedz pienesumu ES ERAF rīcībpolitikas mērķim panākt zaļāku un noturīgāku Eiropu ar zemām oglekļa emisijām, kurā notiek pāreja uz bezoglekļa ekonomiku neto izteiksmē, veicinot taisnīgu pārkārtošanos uz tīru enerģiju, “zaļās” un “zilās” investīcijas, aprites ekonomiku, klimata pārmaiņu mazināšanu un pielāgošanos tām, risku novēršanu un pārvaldību un ilgtspējīgu mobilitāti pilsētvidēs.
Tā arī palīdz sasniegt rīcībpolitikas mērķi par iedzīvotājiem tuvāku Eiropu, veicinot visu veidu teritoriju un vietējā mēroga iniciatīvu ilgtspējīgu un integrētu attīstību, atbalstot īpaši pielāgotas investīciju stratēģijas teritoriālā līmenī pilsētās un vietējās kopienās, risinot to dažādās problēmas, kā arī izmantojot to attīstības potenciālu.
Izsludinot uzaicinājumu paust ieinteresētību, misija aicināja pilsētas reģistrēt savu nodomu līdz 2030. gadam kļūt klimatneitrālām.
Ieinteresētības izpausmes tika vērtētas, pamatojoties uz pilsētu vērienīgajām iecerēm, to sagatavotības līmeni, to pašreizējo un plānoto apņemšanos nodrošināt klimatneitralitāti un piesārņojuma samazinājumu, kā arī apņemšanos iesaistīt iedzīvotājus un relevantās ieinteresētās personas pilsētas klimata plāna īstenošanā.
Tiek pausts aicinājums, lai atlasītās pilsētas ar misijas platformas atbalstu noslēgtu pilsētu klimata nolīgumu (CCC).
CCC, kas nav juridiski saistošs instruments, tiks izstrādāts inovatīvā koprades procesā, iesaistot pilsētas, valsts/reģionālās iestādes, relevantās ieinteresētās personas un Komisiju.
Tas atbilst reģionālajai viedās specializācijas stratēģijai un nodrošina pilsētām vadošo lomu, pamatojoties uz to faktiskajām vajadzībām.
Tā būs starpnozaru, uz pieprasījumu balstīta un augšupēja pieeja ar konkrētām saistībām ieviest un paplašināt inovatīvus un viedus risinājumus saistībā ar klimatneitralitāti visās relevantajās nozarēs.
CCC ir iekļauta saskaņota bāzes līnija, kā pilsēta plāno īstenot šīs saistības līdz 2030. gadam, un investīciju plāns ar atbilstošu finansējumu un finansēšanas avotiem.